ระเบียบคณะกรรมการตรวจสอบทรัพย์สิน ว่าด้วยการนำทรัพย์สินออกขายทอดตลาดหรือนำไปใช้ประโยชน์ของทางราชการพ.ศ. 2536
ระเบียบคณะกรรมการตรวจสอบทรัพย์สิน
ระเบียบคณะกรรมการตรวจสอบทรัพย์สิน
ว่าด้วยการนำทรัพย์สินออกขายทอดตลาดหรือนำไปใช้ประโยชน์ของทางราชการ
พ.ศ.
๒๕๓๖[๑]
 

อาศัยอำนาจตามความในมาตรา ๑๖ (๕)
และมาตรา ๒๔ วรรคสาม
แห่งพระราชบัญญัติมาตรการในการปราบปรามผู้กระทำความผิดเกี่ยวกับยาเสพติด พ.ศ. ๒๕๓๔
คณะกรรมการตรวจสอบทรัพย์สิน โดยความเห็นชอบของกระทรวงการคลังจึงออกระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการตรวจสอบทรัพย์สินว่าด้วยการนำทรัพย์สินออกขายทอดตลาดหรือนำไปใช้ประโยชน์ของทางราชการ
พ.ศ. ๒๕๓๖

ข้อ ๒ ระเบียบนี้ให้ใช้บังคับตั้งแต่วันที่ ๑๑
มีนาคม พ.ศ. ๒๕๓๖ เป็นต้นไป

ข้อ ๓
ให้เลขาธิการคณะกรรมการป้องกันและปราบปรามยาเสพติดรักษาการตามระเบียบนี้และให้มีอำนาจออกระเบียบหรือคำสั่งเพื่อปฏิบัติการตามระเบียบนี้
ในกรณีที่ปัญหาเกี่ยวกับการปฏิบัติตามระเบียบนี้
ให้เลขาธิการเสนอให้คณะกรรมการวินิจฉัยชี้ขาด

หมวด
๑
บททั่วไป
 

ข้อ ๔ ในระเบียบนี้ ทรัพย์สิน
หมายความว่า ทรัพย์สินที่ได้มีคำสั่งให้ยึดหรืออายัด

ข้อ ๕
เลขาธิการอาจสั่งให้นำทรัพย์สินออกขายทอดตลาดหรือนำไปใช้ประโยชน์ของทางราชการได้
เมื่อปรากฏว่า
(๑) ทรัพย์สินนั้นมีสภาพเป็นของสด
ของเสียได้ หรือถ้าหน่วงช้าไว้จะเป็นการเสี่ยงต่อความเสียหายหรือค่าใช้จ่ายจะเกินส่วนแห่งค่าของทรัพย์สินนั้น
(๒)
ทรัพย์สินนั้นมีลักษณะที่อาจทำให้สกปรก เลอะเทอะ หรือมีกลิ่น หรืออาจรบกวน
หรือก่อความรำคาญ
(๓) ทรัพย์สินนั้นมีน้ำหนักมาก
หรือไม่สะดวกต่อการเคลื่อนย้าย หรือมีขนาดใหญ่มาก
หรือเปลืองเนื้อที่ในการเก็บรักษา
(๔)
ทรัพย์สินนั้นเป็นทรัพย์สินซึ่งโดยสภาพอาจก่อให้เกิดอันตรายได้ง่าย เช่น สารเคมี
หรือสิ่งที่เป็นเชื้อเพลิง
(๕)
ทรัพย์สินที่ต้องเก็บรักษาไว้ในสถานที่โดยเฉพาะเพื่อรักษาคุณภาพของตัวทรัพย์
ทรัพย์สินใดจะเป็นทรัพย์สินตาม (๑) -
(๕) ให้เป็นไปตามหลักเกณฑ์ที่คณะกรรมการกำหนด

หมวด
๒
การขายทอดตลาด
 

ข้อ ๖ ในการขายทอดตลาด
ให้เลขาธิการแต่งตั้งคณะกรรมการขายทอดตลาดขึ้น คณะหนึ่งมีจำนวนไม่น้อยกว่าสามคน
โดยมีข้าราชการตั้งแต่ระดับหัวหน้าฝ่ายในกองตรวจสอบทรัพย์สิน คดียาเสพติดหรือศูนย์ป้องกันและปราบปรามยาเสพติดประจำภาค
แล้วแต่กรณี
เป็นกรรมการและเลขานุการมีหน้าที่ดำเนินการขายทอดตลาดทรัพย์สินตามที่เลขาธิการมีคำสั่ง

ข้อ ๗
การดำเนินการขายทอดตลาดให้กระทำโดยเปิดเผยตามระเบียบที่เลขาธิการกำหนด

ข้อ ๘ ในกรณีที่ทรัพย์สินที่ได้มีคำสั่งให้ยึดหรืออายัดไว้ชั่วคราว
เป็นทรัพย์สินที่มีลักษณะตามข้อ ๕
เลขาธิการอาจนำทรัพย์สินนั้นออกขายทอดตลาดตามหลักเกณฑ์ที่กำหนดไว้ในหมวดนี้ได้

หมวด
๓
การนำทรัพย์สินไปใช้ประโยชน์
 

ข้อ ๙
การนำทรัพย์สินไปใช้ประโยชน์ให้กระทำได้เฉพาะหน่วยงานราชการเท่านั้น

ข้อ ๑๐ การขอนำทรัพย์สินไปใช้ประโยชน์
ให้หัวหน้าส่วนราชการมีหนังสือแสดงความจำนงต่อเลขาธิการ
โดยมีรายละเอียดดังต่อไปนี้
(๑)
หน้าที่และความรับผิดชอบของส่วนงานราชการนั้นโดยเฉพาะอย่างยิ่งในส่วนที่ประสงค์จะขอนำทรัพย์สินนั้นไปใช้ประโยชน์
(๒) ประเภทของทรัพย์สินที่จะขอนำไปใช้ประโยชน์
(๓)
เหตุผลและความจำเป็นที่จะขอนำทรัพย์สินไปใช้ประโยชน์
(๔) ลักษณะและระยะเวลาของการใช้ประโยชน์
(๕)
การดูแลรักษาและความรับผิดชอบในกรณีที่เกิดความชำรุดบกพร่องเสียหายหรือสูญหาย

ข้อ ๑๑ ในกรณีที่เลขาธิการเห็นว่าทรัพย์สินตามข้อ
๕ จะเป็นประโยชน์ต่อการปฏิบัติราชการของหน่วยงานในสังกัดของสำนักงาน
เลขาธิการอาจอนุญาตให้หน่วยงานนั้นนำทรัพย์สินนั้นไปใช้ประโยชน์ได้

ข้อ ๑๒
การพิจารณาอนุญาตให้นำทรัพย์สินใดไปใช้ประโยชน์
ให้เลขาธิการพิจารณาหลักเกณฑ์เหล่านี้ประกอบ คือ
(๑)
ส่วนราชการนั้นเป็นส่วนราชการซึ่งทำหน้าที่ปราบปรามยาเสพติด
หรือทำหน้าที่ยึดหรืออายัดทรัพย์สินตามกฎหมายว่าด้วยมาตรการในการปราบปรามผู้กระทำความผิดเกี่ยวกับยาเสพติด
(๒)
เหตุผลและความจำเป็นที่จะขอนำทรัพย์สินไปใช้ประโยชน์
(๓) ภาระต่าง ๆ
ที่จะตกแก่ทางราชการหากไม่นำทรัพย์สินนั้นไปใช้ประโยชน์
(๔) ความเสียหายหรือความเสี่ยงที่อาจเกิดจากการนำทรัพย์สินนั้นไปใช้ประโยชน์
(๕)
พฤติการณ์ในการดำเนินคดีเกี่ยวกับทรัพย์สินนั้น
(๖) พฤติกรรมอื่น ๆ ตามที่เห็นสมควร

ข้อ ๑๓
การขอนำทรัพย์สินไปใช้ประโยชน์ของส่วนราชการอื่นนอกจากส่วนราชการตามข้อ ๑๒
(๑) ให้เลขาธิการเสนอความเห็นต่อคณะกรรมการเพื่อพิจารณาเป็นราย ๆ ไป

ข้อ ๑๔
เมื่อส่วนราชการใดได้รับอนุญาตให้นำทรัพย์สินใดไปใช้ประโยชน์
ให้เลขาธิการจัดให้มีเอกสารการส่งมอบและรับมอบทรัพย์สินนั้นไว้เป็นหลักฐานและมีหนังสือแจ้งให้สำนักงานการตรวจเงินแผ่นดินทราบ

ข้อ ๑๕ ส่วนราชการที่นำทรัพย์สินไปใช้ประโยชน์มีหน้าที่ใช้และบำรุงรักษาทรัพย์สินนั้น
ถ้ามีความเสียหายหรือทรัพย์สินนั้นสูญหายให้รีบดำเนินการตามระเบียบของทางราชการและแจ้งให้เลขาธิการทราบทันที

ข้อ ๑๖
เมื่อหมดความจำเป็นที่จะใช้ประโยชน์จากทรัพย์สินนั้นต่อไป
หรือเมื่อครบกำหนดเวลาได้รับอนุญาตแล้ว
หรือเมื่อคณะกรรมการหรือเลขาธิการเพิกถอนการอนุญาต
ให้ส่วนราชการที่นำทรัพย์สินไปใช้ประโยชน์จัดส่งทรัพย์สินนั้นคืนพร้อมหลักฐานส่งคืนเป็นหนังสือภายในเวลาที่กำหนด
ทรัพย์สินตามวรรคหนึ่งให้ส่งคืนในสภาพที่เป็นอยู่ในขณะที่ได้รับมอบทรัพย์สินนั้นไป
เว้นแต่จะเสื่อมไปโดยสภาพแห่งทรัพย์สินนั้นเอง
ในกรณีที่ไม่อาจส่งคืนในสภาพดังกล่าวได้
ให้เลขาธิการพิจารณาดำเนินการตามที่เห็นสมควร

ข้อ ๑๗
ก่อนครบกำหนดเวลาที่ได้รับอนุญาตให้นำทรัพย์สินไปใช้ประโยชน์
ถ้าส่วนราชการที่นำทรัพย์สินไปใช้ประโยชน์เห็นว่ามีความจำเป็นที่จะต้องนำทรัพย์สินนั้นไปใช้ประโยชน์ต่อไปอีก
ให้หัวหน้าส่วนราชการนั้นมีหนังสือถึงเลขาธิการก่อนครบกำหนดเวลาดังกล่าวไม่น้อยกว่าสิบห้าวัน
แจ้งถึงเหตุผลและความจำเป็นที่ยังต้องนำทรัพย์สินไปใช้ประโยชน์ต่อไป
ให้เลขาธิการพิจารณาถึงเหตุผลและความจำเป็นตามวรรคหนึ่งโดยคำนึงถึงหลักเกณฑ์
ตามข้อ ๑๒ และในกรณีที่เลขาธิการไม่อนุญาตให้นำทรัพย์สินนั้นไปใช้ประโยชน์ต่อไป
ให้ส่วนราชการนั้นคืนทรัพย์สินพร้อมหลักฐานการส่งคืนเป็นหนังสือภายในเวลาที่กำหนด
และให้นำความในข้อ ๑๖ วรรคสองมาใช้บังคับ


ประกาศ
ณ วันที่ ๑๑ มีนาคม พ.ศ. ๒๕๓๖
ศักดิ์ สนองชาติ
ประธานกรรมการตรวจสอบทรัพย์สิน

















ดลธี/พิมพ์
๒๖
พฤศจิกายน ๒๕๕๓

วิมล/ผู้ตรวจ


[๑]
ราชกิจจานุเบกษา เล่ม ๑๑๐/ตอนที่ ๕๙/หน้า ๑๒/๖ พฤษภาคม ๒๕๓๖